title: Vykonávacie nariadenie Komisie (EÚ) 2021/909 z 31. mája 2021 o zatriedení určitého tovaru do kombinovanej nomenklatúry

text:
                  7.6.2021

                  SK

                  Úradný vestník Európskej únie

                  L 199/1

         VYKONÁVACIE NARIADENIE KOMISIE (EÚ) 2021/909
         z 31. mája 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. mája 2021

                  Za Komisiu

                  v mene predsedníčky

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Ohybný výrobok (tzv. plávací rezanec – „pool noodle“) vyrobený z ľahčených plastov (plastová pena), v tvare dutej rúrky s dĺžkou približne 1 m a priemerom približne 8 cm. Výrobok pláva na vode a predkladá sa na použitie ako plávacia pomôcka vyhovujúca európskej norme pre plávacie pomôcky na plavecký výcvik (EN 13138–2:2014). Výrobok takisto tlmí nárazy a tepelne izoluje.
                        Pozri obrázky  (*1).

                        3926 90 97

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 3926 , 3926 90  a 3926 90 97 .
                        Zatriedenie do položky 9506  ako výrobky a potreby na telesné cvičenie, na gymnastiku, atletiku alebo na ostatné športy alebo na hry vonku je vylúčené, pretože výrobok sa vzhľadom na svoj jednoduchý a bežný tvar nedá rozpoznať ako výrobok určený na telesné cvičenie alebo športy položky 9506 , hoci vďaka svojim plávacím schopnostiam vyhovuje norme pre plávacie pomôcky na plavecký výcvik. Okrem toho výrobok by sa vzhľadom na svoj jednoduchý tvar a bežný materiál mohol používať na rôzne účely (napríklad ako ochranné výrobky tlmiace nárazy, ktorými sú obalené tyče, tepelné izolačné výrobky, ktorými sú obalené rúry, výrobky na zábavu detí).
                        Rovnako zatriedenie do položky 9503  ako ostatné hračky je vylúčené, pretože výrobok sa vzhľadom na jeho dizajn nedá jasne rozpoznať ako výrobok určený na zábavu detí alebo dospelých.
                        Výrobok sa preto má zatriediť podľa jeho základného materiálu (plasty).
                        Výrobok sa preto má zatriediť pod číselný znak KN 3926 90 97  ako ostatné výrobky z plastov.

               (*1)  Obrázky majú len informačný charakter.


title: Vykonávacie nariadenie Komisie (EÚ) 2021/910 z 31. mája 2021 o zatriedení určitého tovaru do kombinovanej nomenklatúry

text:
                  7.6.2021

                  SK

                  Úradný vestník Európskej únie

                  L 199/4

         VYKONÁVACIE NARIADENIE KOMISIE (EÚ) 2021/910
         z 31. mája 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. mája 2021

                  Za Komisiu

                  v mene predsedníčky

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Cermetové tyčinky s rovnomerným okrúhlym prierezom. Výrobky rôznej dĺžky a priemerov môžu byť plné alebo perforované a mať chladiace kanály, s tupými koncami. Niektoré výrobky môžu byť tiež skosené.
                        Výrobky sú vyrobené z cermetu, konkrétne zo spekaného karbidu kovov na základe karbidu volfrámu s kobaltom ako spojivom.
                        Na základe ich nízkeho stupňa spracovania, jednoduchej formy a tvaru sa výrobky môžu používať na širokú škálu použití, napríklad ako vystužujúce prvky. Ak sú výrobky ďalej spracované, možno ich použiť ako časti nástrojov a ako nástroje.

                        8113 00 90

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 4 k XV. triede a znením číselných znakov KN 8113 00  a 8113 00 90 .
                        Zatriedenie pod číselný znak KN 8209 00 80  ako tyčinky a podobné časti nástrojov, nemontované, z cermetov, je vylúčené, keďže výrobky možno použiť ako časti nástrojov a ako nástroje, len ak sú ďalej spracované, a sú vhodné aj na iné použitie.
                        Výrobky patria do položky 8113 , ktorá zahŕňa cermety, tiež neopracované (surové) alebo vo forme výrobkov inde v kombinovanej nomenklatúre nešpecifikovaných (pozri aj vysvetlivky k harmonizovanému systému k položke 8113 , šiesty odsek).
                        Výrobok sa preto má zatriediť pod číselný znak KN 8113 00 90  ako cermety a ostatné výrobky z nich.


title: Vykonávacie nariadenie Komisie (EÚ) 2021/911 z 31. mája 2021 o zatriedení určitého tovaru do kombinovanej nomenklatúry

text:
                  7.6.2021

                  SK

                  Úradný vestník Európskej únie

                  L 199/7

         VYKONÁVACIE NARIADENIE KOMISIE (EÚ) 2021/911
         z 31. mája 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 31. mája 2021

                  Za Komisiu

                  v mene predsedníčky

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Pojazdná plošina pozostávajúca z:

                                    —

                                    dosky na drevenom základe (vláknitá doska so zaoblenými rohmi a hranami),

                                    —

                                    plastových protišmykových podložiek na hornej strane dosky,

                                    —

                                    plastových koliesok,

                                    —

                                    kovových konzol, ktoré slúžia na pripevnenie plastových koliesok na spodnú stranu dosky.

                              Výrobok má úchopový otvor, aby sa výrobok dal niesť, napríklad v rukách, alebo zavesiť na stenu.
                        Výrobok je určený na použitie na prepravu rôznych predmetov, najmä nábytku a akýchkoľvek iných ťažkých predmetov.
                        (Pozri obrázok) (*1)

                        4421 99 10

                        Zatriedenie je určené všeobecnými pravidlami 1, 3 b) a 6 na interpretáciu kombinovanej nomenklatúry, poznámkou 3 k 44. kapitole a znením číselných znakov KN 4421 , 4421 99  a 4421 99 10 .
                        Zatriedenie pod číselný znak KN 8716 80 00  ako ostatné vozidlá bez mechanického pohonu je vylúčené, keďže objektívne charakteristické vlastnosti a znaky výrobku úplne nezodpovedajú podmienkam položky 8716  a číselného znaku KN 8716 80 00 .
                        Vzhľadom na jeho objektívne charakteristické vlastnosti a znaky vrátane úchopového otvoru, ktorý sa nepoužíva na tlačenie výrobku nohou alebo rukou, a jeho dizajn na prepravu ťažkých predmetov takých ako nábytok, ich tlačením, výrobok nie je určený na ťahanie inými vozidlami, na tlačenie alebo ťahanie rukou, na tlačenie nohou alebo na ťahanie zvieratami (pozri aj vysvetlivky k harmonizovanému systému k položke 8716 , druhý odsek).
                        Výrobok sa nemôže považovať za vozidlo, pretože mu chýbajú niektoré charakteristické vlastnosti a znaky vozidla s ručným alebo nožným pohonom položky 8716 , pretože nie je károu, vozíkom, fúrikom ani servírovacím stolíkom, ani nepozostáva zo špecifickej časti vozidla takej ako podvozok (chassis).
                        Výrobok sa preto má zatriediť podľa základného materiálu, z ktorého je vyrobený.
                        Výrobok je zloženým výrobkom pozostávajúcim z rôznych materiálov (drevo, plast a kov). Komponent, ktorý dáva výrobku jeho podstatný charakter, je drevo, keďže drevená doska tvorí hlavnú časť zloženého výrobku a drevená doska má najväčší význam pre zamýšľané použitie výrobku.
                        Výrobok sa preto má zatriediť pod číselný znak KN 4421 99 10  ako ostatné výrobky z vláknitých dosiek.

               (*1)  Obrázok má len informačný charakter.


title: Vykonávacie nariadenie Komisie (EÚ) 2021/912 zo 4. júna 2021, ktorým sa povoľujú zmeny špecifikácií novej potraviny lakto-N-neotetraózy (mikrobiálny zdroj) a ktorým sa mení vykonávacie nariadenie (EÚ) 2017/2470 (Text s významom pre EHP)

text:
                  7.6.2021

                  SK

                  Úradný vestník Európskej únie

                  L 199/10

         VYKONÁVACIE NARIADENIE KOMISIE (EÚ) 2021/912
         zo 4. júna 2021,
         ktorým sa povoľujú zmeny špecifikácií novej potraviny lakto-N-neotetraózy (mikrobiálny zdroj) a ktorým sa mení vykonávacie nariadenie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v Únii možno umiestňovať iba tie nové potraviny, ktoré sú povolené a zaradené do únijného zoznamu.

                     (2)

                     V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Podľa článku 12 nariadenia (EÚ) 2015/2283 má Komisia predložiť návrh vykonávacieho aktu, ktorým sa povoľuje umiestnenie novej potraviny na trh Únie a aktualizuje únijný zoznam.

                     (4)

                     Vykonávacím rozhodnutím Komisie (EÚ) 2016/375 (3) sa v súlade s nariadením Európskeho parlamentu a Rady (ES) č. 258/97 (4) povolilo umiestnenie chemicky syntetizovanej lakto-N-neotetraózy ako novej zložky potravín na trh.

                     (5)

                     V zmysle článku 5 nariadenia (ES) č. 258/97 informovala spoločnosť Glycom A/S (ďalej len „žiadateľ“) 1. septembra 2016 Komisiu o svojom zámere umiestniť na trh lakto-N-neotetraózu z mikrobiálneho zdroja, produkovanú kmeňom K-12 baktérie Escherichia coli, ako novú zložku potravín.

                     (6)

                     V oznámení Komisii predložila spoločnosť Glycom A/S aj správu vydanú príslušným orgánom Írska podľa článku 3 ods. 4 nariadenia (ES) č. 258/97, v ktorej sa na základe vedeckých dôkazov predložených danou spoločnosťou dospelo k záveru, že lakto-N-neotetraóza produkovaná kmeňom K-12 baktérie Escherichia coli je v podstate rovnocenná so syntetickou lakto-N-neotetraózou povolenou vykonávacím rozhodnutím Komisie (EÚ) 2016/375. Preto bola lakto-N-neotetraóza z mikrobiálneho zdroja, zaradená do zoznamu nových potravín Únie.

                     (7)

                     Spoločnosť Chr. Hansen A/S (ďalej len „žiadateľ“) predložila Komisii 23. júna 2019 v súlade s článkom 10 ods. 1 nariadenia (EÚ) 2015/2283 žiadosť o autorizáciu lakto-N-neotetraózy (mikrobiálny zdroj) produkovanej kombinovanou aktivitou derivovaných kmeňov PS-LNnT-JBT a DS-LNnT-JBT baktérie Escherichia coli, kmeňa BL21(DE3), ako novej potraviny za rovnakých podmienok používania, aké sú aktuálne povolené pre lakto-N-neotetraózu syntetického a mikrobiálneho pôvodu. Žiadateľ požiadal o aktualizáciu únijného zoznamu so zreteľom na nový zdroj tejto novej potraviny.

                     (8)

                     Žiadateľ okrem toho navrhol aktualizovať niektoré špecifikácie lakto-N-neotetraózy (mikrobiálny zdroj) produkovanej uvedeným novým zdrojom, keďže sa líšia od špecifikácií povolenej lakto-N-neotetraózy mikrobiálneho zdroja, produkovanej kmeňom K-12 baktérie Escherichia coli, pokiaľ ide o zvýšenie úrovní popola z ≤ 0,4 % na ≤ 1,0 %; zvýšenú úroveň prítomnosti kvasiniek a plesní zo súčasných ≤ 10 jednotiek tvoriacich kolónie (ďalej len „JTK“)/g novej potraviny pre každý typ mikroorganizmu na ≤ 50 JTK/g v prípade kombinácie obidvoch; a neprítomnosť metanolu (zo súčasných ≤ 100 mg/kg) a fruktózového izoméru lakto-N-neotetraózy (zo súčasných ≤ 1,0 %).

                     (9)

                     Komisia 17. januára 2020 požiadala Európsky úrad pre bezpečnosť potravín (ďalej len „úrad“), aby v súlade s požiadavkami článku 11 nariadenia (EÚ) 2015/2283 vykonal posúdenie lakto-N-neotetraózy produkovanej kombinovanou aktivitou derivovaných kmeňov PS-LNnT-JBT a DS-LNnT-JBT kmeňa BL21(DE3) baktérie Escherichia coli.

                     (10)

                     Úrad prijal 22. októbra 2020 vedecké stanovisko s názvom „Bezpečnosť lakto-N-neotetraózy (LNnT) produkovanej kombináciou derivovaných kmeňov BL21 baktérie E. coli ako novej potraviny podľa nariadenia (EÚ) 2015/2283“ (5).

                     (11)

                     Úrad vo svojom vedeckom stanovisku dospel k záveru, že lakto-N-neotetraóza (LNnT) produkovaná kombinovanou aktivitou derivovaných kmeňov PS-LNnT-JBT a DS-LNnT-JBT kmeňa BL21(DE3) baktérie Escherichia coli ako nová potravina podľa nariadenia (EÚ) 2015/2283 je za súčasných povolených podmienok používania bezpečná. Na základe uvedeného vedeckého stanoviska sa preto možno odôvodnene domnievať, že lakto-N-neotetraóza (LNnT) produkovaná kombinovanou aktivitou derivovaných kmeňov PS-LNnT-JBT a DS-LNnT-JBT kmeňa BL21(DE3) baktérie Escherichia coli je v súlade s článkom 12 ods. 1 nariadenia (EÚ) 2015/2283.

                     (12)

                     Preto je vhodné zmeniť špecifikácie lakto-N-neotetraózy vyrábanej mikrobiologickým procesom, zahrnúť derivované kmene PS-LNnT-JBT a DS-LNnT-JBT kmeňa BL21(DE3) baktérie Escherichia coli ako zdroj novej potraviny okrem povoleného kmeňa K-12 baktérie Escherichia coli a zmeniť navrhované úrovne pre prítomnosť popola, plesní a kvasiniek.

                     (13)

                     Príloha k nariadeniu (EÚ) 2017/2470 by sa preto mala zodpovedajúcim spôsobom zmeniť.

                     (14)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zápis v únijnom zozname povolených nových potravín, ako sa stanovuje v článku 6 nariadenia (EÚ) 2015/2283, ktorý sa týka látky lakto-N-neotetraózy (mikrobiálny zdroj), sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. júna 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Vykonávacie rozhodnutie Komisie (EÚ) 2016/375 z 11. marca 2016, ktorým sa povoľuje umiestnenie lakto-N-neotetraózy ako novej zložky potravín na trh v súlade s nariadením Európskeho parlamentu a Rady (ES) č. 258/97 (Ú. v. EÚ L 70, 16.3.2016, s. 22).

            (4)  Nariadenie Európskeho parlamentu a Rady (ES) č. 258/97 o nových potravinách a nových prídavných látkach (Ú. v. ES L 43, 14.2.1997, s. 1).

            (5)  Vestník EFSA (EFSA Journal) (2020) 18(11):6305.

            PRÍLOHA
            V tabuľke 2 (špecifikácie) prílohy k vykonávaciemu nariadeniu (EÚ) 2017/2470 sa zápis „Lakto-N-neotetraóza (mikrobiálny zdroj)“ nahrádza takto:

                           „Lakto-N-neotetraóza

                              (mikrobiálny zdroj)

                              Definícia:

                           Chemický názov: β-D-galaktopyranozyl-(1→4)-2-acetamido-2-deoxy-β-D-glukopyranozyl-(1→3)-β-D-galaktopyranozyl-(1→4)-D-glukopyranóza
                           Chemický vzorec: C26H45NO21

                           CAS č.: 13007-32-4
                           Molekulová hmotnosť: 707,63 g/mol

                              Zdroj:

                                       —

                                       geneticky modifikovaný kmeň K-12 baktérie Escherichia coli

                                       —

                                       kombinácia geneticky modifikovaných kmeňov PS-LNnT-JBT a DS-LNnT-JBT kmeňa BL21(DE3) baktérie Escherichia coli

                              Opis:

                           Lakto-N-neotetraóza je biely až sivobiely prášok vyrábaný mikrobiologickým procesom.

                              Čistota:

                           Kvantitatívna analýza (bez vody): ≥ 80 %
                           D-laktóza: ≤ 10,0 %
                           Lakto-N-trióza II: ≤ 3,0 %

                              para-lakto-N-neohexaóza: ≤ 5,0 %
                           Fruktózový izomér lakto-N-neotetraózy: ≤ 1,0 %
                           Suma sacharidov (lakto-N-neotetraóza, D-laktóza, lakto-N-trióza II, para-Lakto-N-neohexaóza, fruktózový sacharid lakto-N-neotetraózy): ≥ 92 % (hm. % sušiny)
                           pH (20 °C, 5 % roztok): 4,0 – 7,0
                           Voda: ≤ 9,0 %
                           Sulfátový popol: ≤ 1,0 %
                           Rezíduá rozpúšťadiel (metanol): ≤ 100 mg/kg
                           Rezíduá bielkovín: ≤ 0,01 %

                              Mikrobiologické kritériá:

                           Celkový počet aeróbnych mezofilných baktérií: ≤ 500 JTK/g
                           Kvasinky a plesne: ≤ 50 JTK/g
                           Rezíduá endotoxínov: ≤ 10 EJ/mg
                           JTK: jednotky tvoriace kolónie, EJ: endotoxínové jednotky“


title: Vykonávacie nariadenie Komisie (EÚ) 2019/1374 z 26. augusta 2019, ktorým sa v nadväznosti na rozsudok z 3. júla 2019 vo veci C-644/17, Eurobolt, opätovne začína prešetrovanie, pokiaľ ide o vykonávacie nariadenie Rady (EÚ) č. 723/2011 z 18. júla 2011, ktorým sa rozširuje konečné antidumpingové clo uložené nariadením (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike, na dovoz určitých spojovacích materiálov zo železa alebo ocele zasielaných z Malajzie bez ohľadu na to, či sú deklarované ako výrobky s pôvodom v Malajzii alebo nie

text:
                  27.8.2019

                  SK

                  Úradný vestník Európskej únie

                  L 223/1

         VYKONÁVACIE NARIADENIE KOMISIE (EÚ) 2019/1374
         z 26. augusta 2019,
         ktorým sa v nadväznosti na rozsudok z 3. júla 2019 vo veci C-644/17, Eurobolt, opätovne začína prešetrovanie, pokiaľ ide o vykonávacie nariadenie Rady (EÚ) č. 723/2011 z 18. júla 2011, ktorým sa rozširuje konečné antidumpingové clo uložené nariadením (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike, na dovoz určitých spojovacích materiálov zo železa alebo ocele zasielaných z Malajzie bez ohľadu na to, či sú deklarované ako výrobky s pôvodom v Malajzii alebo nie
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 266,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie, (1) a najmä na jeho článok 14,
         keďže:
         1.   POSTUP

                     (1)

                     Dňa 9. novembra 2007 Komisia začala antidumpingové konanie týkajúce sa dovozu niektorých spojovacích materiálov zo železa alebo z ocele s pôvodom v Čínskej ľudovej republike (2) podľa článku 5 nariadenia Rady (ES) č. 384/96 (3) (ďalej len „základné nariadenie“).

                     (2)

                     Rada 31. januára 2009 nariadením (ES) č. 91/2009 (4) uložila konečné antidumpingové clo na dovoz určitých spojovacích materiálov zo železa alebo z ocele s pôvodom v Čínskej ľudovej republike (ďalej len „ČĽR“).

                     (3)

                     Po uložení konečného antidumpingového cla Komisia získala dôkazy o tom, že tieto opatrenia sa obchádzali prostredníctvom prekládky v Malajzii.

                     (4)

                     Komisia preto 28. novembra 2010 nariadením (EÚ) č. 966/2010 (5) začala prešetrovanie týkajúce sa možného obchádzania antidumpingových opatrení uložených nariadením Rady (ES) č. 91/2009.

                     (5)

                     Rada 26. júla 2011 rozšírila antidumpingové clo uložené nariadením (ES) č. 91/2009 na určité spojovacie materiály zo železa alebo ocele odosielané z Malajzie, bez ohľadu na to, či sú deklarované ako výrobky s pôvodom v Malajzii alebo nie, a to nariadením (EÚ) č. 723/2011 z 18. júla 2011 (ďalej len „nariadenie proti obchádzaniu opatrení“) (6).

                     (6)

                     Dňa 27. februára 2016 Komisia zrušila konečné antidumpingové clo uložené nariadením (ES) č. 91/2009 a rozšírené nariadením (EÚ) 723/2011 (7).

                     (7)

                     Najvyšší súd Holandska 17. novembra 2017 podal návrh na začatie prejudiciálneho konania v rámci vnútroštátneho súdneho sporu na základe návrhu holandského dovozcu spojovacích materiálov z Malajzie, Eurobolt BV (ďalej len „spoločnosť Eurobolt“). Spoločnosť Eurobolt spochybnila platnosť opatrení proti obchádzaniu z dôvodu, že Komisia neposkytla výboru všetky relevantné informácie aspoň 10 pracovných dní pred zasadnutím výboru v súlade s článkom 15 ods. 2 nariadenia (ES) č. 1225/2009 (8).

                     (8)

                     V tejto súvislosti sa Najvyšší súd Holandska obrátil na Súdny dvor s otázkou, či je nariadenie (EÚ) č. 723/2011 neplatné vzhľadom na článok 15 ods. 2 nariadenia (ES) č. 1225/2009, keďže pripomienky spoločnosti Eurobolt v odpovedi na zistenia Komisie neboli, ako príslušné informácie na účely predmetného ustanovenia, dané k dispozícii poradnému výboru stanovenému v uvedenom ustanovení najneskôr 10 pracovných dní pred jeho zasadnutím (9).

                     (9)

                     Vo svojom rozsudku Súdny dvor konštatoval, že pripomienky, o aké ide vo veci samej, predložila spoločnosť Eurobolt v postavení dotknutej strany v rámci prešetrovania začatého Komisiou podľa článku 13 ods. 3 nariadenia (ES) č. 1225/2009. Cieľom týchto pripomienok bolo odpovedať na predbežné závery, ku ktorým dospela Komisia (10). Pripomienky preto mali byť považované za príslušné informácie na účely článku 15 ods. 2 nariadenia (ES) č. 1225/2009 (11), čo znamená, že toto ustanovenie bolo porušené v rozsahu, v akom uvedené pripomienky neboli oznámené členským štátom najneskôr 10 pracovných dní pred zasadnutím poradného výboru (12).

                     (10)

                     Súdny dvor dospel k názoru, že požiadavka poskytnúť všetky príslušné informácie poradnému výboru najneskôr 10 pracovných dní pred jeho zasadnutím, stanovená v článku 15 ods. 2 nariadenia (ES) č. 1225/2009, patrí medzi podstatné formálne náležitosti zákonnosti postupu, ktorých porušenie spôsobuje neplatnosť dotknutého aktu (13).

                     (11)

                     V súlade s článkom 266 ZFEÚ musia inštitúcie Únie prijať nevyhnutné opatrenia, aby vyhoveli rozsudku Súdneho dvora Európskej únie.

                     (12)

                     Z judikatúry vyplýva, že ak rozsudok Súdneho dvora zrušil nariadenie, ktorým sa ukladajú antidumpingové clá, alebo vyhlásil takéto nariadenie za neplatné, inštitúcia, ktorá má prijať opatrenia potrebné na vykonanie tohto rozsudku, môže obnoviť konanie, ktoré viedlo k prijatiu uvedeného nariadenia, aj keď táto možnosť nie je výslovne stanovená uplatniteľnou právnou úpravou (14).

                     (13)

                     Okrem toho, s výnimkou prípadu, že konštatovaná nezákonnosť sa týkala neplatnosti celého konania, uvedená inštitúcia môže na účely prijatia aktu, ktorý nahradí predchádzajúci akt, ktorý bol zrušený alebo vyhlásený za neplatný, obnoviť konanie až vo fáze, v ktorej došlo k tejto nezákonnosti (15). To predovšetkým znamená, že v situácii, keď je akt, ktorým sa končí administratívny postup, zrušený, nemá toto zrušenie nevyhnutne vplyv na predbežné akty, ako je napríklad začatie prešetrovania obchádzania nariadením (EÚ) 966/2010.

                     (14)

                     V tomto prípade Súdny dvor vyhlásil nariadenie (EÚ) 723/2011 za neplatné v rozsahu, v akom bolo prijaté v rozpore s konzultačným postupom uvedeným v článku 15 ods. 2 nariadenia (ES) č. 1225/2009. Komisia má teda možnosť dosiahnuť nápravu tých aspektov nariadenia (EÚ) 723/2011, ktoré viedli k jeho zrušeniu, zatiaľ čo tie časti, ktoré nie sú rozsudkom Súdneho dvora dotknuté, sa ponechajú nezmenené (16).

                     (15)

                     Komisia sa preto rozhodla opätovne otvoriť prešetrovanie obchádzania s cieľom napraviť nezákonnosť, ktorú zistil Súdny dvor.

               2.   POSTUP OPÄTOVNÉHO OTVORENIA

         2.1.   Opätovné otvorenie

                     (16)

                     Vzhľadom na uvedené skutočnosti Komisia opätovne otvára prešetrovanie obchádzania týkajúce sa dovozu určitých spojovacích materiálov zo železa alebo ocele zasielaných z Malajzie, či už deklarovaných ako výrobky s pôvodom v Malajzii, alebo nie, ktoré viedlo k prijatiu vykonávacieho nariadenia Rady (EÚ) č. 723/2011 z 18. júla 2011, ktorým sa rozširuje konečné antidumpingové clo uložené nariadením (ES) č. 91/2009.

                     (17)

                     Pokiaľ ide o rozsah, toto opätovné otvorenie sa obmedzuje na vykonanie rozsudku Súdneho dvora vo veci C-644/17, Eurobolt. V predmetnom rozsudku sa nezákonnosť, ktorú zistil Súdny dvor, týka povinností vyplývajúcich z postupu poradného výboru uvedeného v článku 15 ods. 2 nariadenia (ES) č. 1225/2009 v podobe, v akej existoval v tom čase. Uvedený postup bol medzičasom nahradený postupom výboru pre postup preskúmania podľa článku 5 nariadenia (EÚ) č. 182/2011 (17) (18).

                     (18)

                     V tejto súvislosti Komisia konštatuje, že akty Európskej únie majú byť v zásade prijaté v súlade s procesnoprávnymi pravidlami, ktoré platia v čase ich prijatia. Práve z dôvodu zrušenia článku 15 ods. 2 nariadenia (ES) č. 1225/2009 v podobe, v akej existoval v čase predmetného prešetrovania, však možno konanie, akým je súčasné opätovné otvorenie prešetrovania obchádzania začaté podľa článku 13 ods. 3 nariadenia (ES) č. 1225/2009, od zrušenia článku 15 ods. 2 nariadenia (ES) č. 1225/2009 v podobe, v akej existoval v čase prijatia nariadenia (EÚ) č. 723/2011, dokončiť iba na základe postupu výboru, ktorý je v súčasnosti v platnosti na účely uloženia opatrení proti obchádzaniu (19). V súlade s článkom 15 ods. 3 nariadenia (ES) č. 1225/2009, v znení zmenenom a kodifikovanom nariadením (EÚ) 2016/1036 (20), je postup, ktorý sa má na účely tohto opätovného otvorenia dodržať, uvedený v článku 5 nariadenia (EÚ) č. 182/2011.

                     (19)

                     Keďže, v tomto konkrétnom prípade, pripomienky spoločnosti Eurobolt v postavení dotknutej strany v rámci prešetrovania začatého Komisiou podľa článku 13 ods. 3 nariadenia (ES) č. 1225/2009 neboli príslušne oznámené poradnému výboru, má Komisia v úmysle analyzovať uvedené pripomienky (ako aj akékoľvek dodatočné informácie poskytnuté zainteresovanými stranami podľa oddielu 2.2) a zohľadniť výsledok takejto analýzy v návrhu, ktorý sa má predložiť výboru.

                     (20)

                     Komisia bude viesť s výborom konzultácie na základe postupu preskúmania stanoveného v článku 5 nariadenia (EÚ) č. 182/2011, ako sa uvádza v článku 15 ods. 3 nariadenia (EÚ) 2016/1036, a to najneskôr 14 dní pred zasadnutím uvedeného výboru. To má umožniť vládam členských štátov, aby sa oboznámili s príslušnými informáciami týkajúcimi sa uvedených pripomienok, aby tieto vlády mohli pomocou interných a externých konzultácií definovať pozíciu s cieľom chrániť svoje jednotlivé osobitné záujmy.

               2.2.   Písomné podanie

                     (21)

                     Zainteresované strany sa vyzývajú, aby uviedli svoje stanoviská, predložili informácie a poskytli podporné dôkazy v súvislosti s otázkami týkajúcimi sa opätovného otvorenia prešetrovania do 20 dní odo dňa uverejnenia tohto nariadenia v Úradnom vestníku Európskej únie.

               2.3.   Možnosť vypočutia útvarmi Komisie vykonávajúcimi prešetrovanie

                     (22)

                     Zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie by sa mala podať písomne a mali by sa v nej uvádzať dôvody žiadosti. Žiadosť o vypočutie vo veciach týkajúcich sa opätovného začatia prešetrovania sa musí predložiť do 15 dní odo dňa uverejnenia tohto nariadenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii s danými stranami.

               2.4.   Pokyny na predkladanie písomných podaní a zasielanie korešpondencie

                     (23)

                     Na informácie predkladané Komisii na účely prešetrovaní na ochranu obchodu by sa nemalo vzťahovať autorské právo. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa výslovne povoľuje, že: a) Komisia môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

                     (24)

                     Všetky písomné podania a korešpondencia, ktoré zainteresované strany poskytujú ako dôverné, sa označia ako Limited (21).

                     (25)

                     Od zainteresovaných strán, ktoré poskytujú informácie označené ako Limited, sa požaduje, aby v súlade s článkom 19 ods. 2 nariadenia Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (22), predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak zainteresovaná strana, ktorá poskytuje dôverné informácie, nepredloží ich súhrn, ktorý nemá dôverný charakter, v požadovanom formáte a kvalite, nemusí sa na takéto informácie prihliadať.

                     (26)

                     Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali cez platformu TRON.tdi (https://webgate.ec.europa.eu/tron/TDI) (23). Použitím e-mailu alebo platformy TRON.tdi zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovej lokalite Generálneho riaditeľstva pre obchod: http://trade.ec.europa.eu/doclib/docs/2014/june/tradoc_152582.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.
                     Adresa Komisie na účely korešpondencie:

                                 European Commission

                                 Directorate-General for Trade

                                 Directorate H

                                 Office: CHAR 04/039

                                 1049 Brussels

                                 BELGICKO

                                 e-mail: TRADE-AD-FASTENERS-MALAYSIA@ec.europa.eu

               2.5.   Nespolupráca

                     (27)

                     V prípadoch, ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, zistenia, či už pozitívne alebo negatívne, možno v súlade s článkom 18 základného nariadenia vypracovať na základe dostupných skutočností.

                     (28)

                     Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

                     (29)

                     Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 18 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

                     (30)

                     Neposkytnutie odpovede v elektronickej podobe sa nepovažuje za nespoluprácu, pokiaľ zainteresovaná strana preukáže, že poskytnutie odpovede v požadovanej forme by jej spôsobilo ďalšiu neprimeranú záťaž alebo ďalšie neprimerané výdavky. Zainteresovaná strana by sa mala okamžite obrátiť na Komisiu.

               2.6.   Úradník pre vypočutie

                     (31)

                     Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie jednotlivej zainteresovanej strany a pôsobiť ako sprostredkovateľ v snahe zabezpečiť plné uplatnenie práv zainteresovaných strán na obhajobu.

                     (32)

                     Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí. Tieto vypočutia by sa mali uskutočniť len vtedy, ak otázky neboli vyriešené s útvarmi Komisie v čase na to určenom.

                     (33)

                     Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Ak sa žiadosti o vypočutie predložia mimo príslušných časových rámcov, úradník pre vypočutie preskúma aj dôvody takéhoto oneskorenia, povahu nastolených otázok a vplyv uvedených otázok na práva na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania.

                     (34)

                     Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

               2.7.   Spracovanie osobných údajov

                     (35)

                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (24).

                     (36)

                     Oznámenie o ochrane údajov, ktoré informuje všetky fyzické osoby o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://trade.ec.europa.eu/doclib/html/157639.htm.

               2.8.   Inštrukcie pre colné orgány

                     (37)

                     Vnútroštátnym colným orgánom sa vydáva pokyn, aby pred rozhodnutím o akýchkoľvek žiadostiach o vrátenie a odpustenie cla, na ktoré sa vzťahuje toto nariadenie, počkali na uverejnenie výsledku opätovne otvoreného prešetrovania. K takémuto uverejneniu spravidla dochádza do deviatich mesiacov odo dňa uverejnenia tohto nariadenia.

               2.9.   Poskytnutie informácií

                     (38)

                     Zainteresované strany budú následne informované o základných skutočnostiach a úvahách, na základe ktorých sa má predmetný rozsudok vykonať, a budú mať možnosť predložiť svoje pripomienky,

               PRIJALA TOTO NARIADENIE:

            Článok 1
            Komisia opätovne otvára prešetrovanie obchádzania týkajúce sa dovozu určitých spojovacích materiálov zo železa alebo z ocele zasielaných z Malajzie, či už deklarovaných ako výrobky s pôvodom v Malajzii, alebo nie, ktoré viedlo k prijatiu vykonávacieho nariadenia Rady (EÚ) č. 723/2011 z 18. júla 2011, ktorým sa rozširuje konečné antidumpingové clo uložené nariadením (ES) č. 91/2009.

            Článok 2
            Vnútroštátne colné orgány pred rozhodnutím o akýchkoľvek žiadostiach o vrátenie a odpustenie cla, na ktoré sa vzťahuje toto nariadenie, počkajú na uverejnenie výsledku opätovne otvoreného prešetrovania.

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. augusta 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 176, 30.6.2016, s. 21.

            (2)  Oznámenie o začatí antidumpingového konania týkajúceho sa dovozu niektorých spojovacích materiálov zo železa a ocele s pôvodom v Čínskej ľudovej republike (Ú. v. EÚ C 267, 9.11.2007, s. 31).

            (3)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva, Ú. v. ES L 56, 6.3.1996, s. 1. Poslednou konsolidovanou verziou základného nariadenia je teraz nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).

            (4)  Nariadenie Rady (ES) č. 91/2009 z 26. januára 2009, ktorým sa ukladá konečné antidumpingové clo na dovoz určitých spojovacích materiálov zo železa alebo ocele s pôvodom v Čínskej ľudovej republike (Ú. v. EÚ L 29, 31.1.2009, s. 1).

            (5)  Nariadenie Komisie (EÚ) č. 966/2010 z 27. októbra 2010, ktorým sa začína prešetrovanie týkajúce sa možného obchádzania antidumpingových opatrení uložených nariadením Rady (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike dovozom určitých spojovacích materiálov zo železa alebo ocele zasielaných z Malajzie, ktoré majú alebo nemajú deklarovaný pôvod v Malajzii, a na základe ktorého začína takýto dovoz podliehať registrácii (Ú. v. EÚ L 282, 28.10.2010, s. 29).

            (6)  Vykonávacie nariadenie Rady (EÚ) č. 723/2011 z 18. júla 2011, ktorým sa rozširuje konečné antidumpingové clo uložené nariadením (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike, na dovoz určitých spojovacích materiálov zo železa alebo ocele zasielaných z Malajzie bez ohľadu na to, či sú deklarované ako výrobky s pôvodom v Malajzii alebo nie (Ú. v. EÚ L 194, 26.7.2011, s. 6).

            (7)  Vykonávacie nariadenie Komisie (EÚ) 2016/278 z 26. februára 2016, ktorým sa zrušuje konečné antidumpingové clo uložené na dovoz určitých spojovacích materiálov zo železa alebo z ocele s pôvodom v Čínskej ľudovej republike, rozšírené na dovoz určitých spojovacích materiálov zo železa alebo z ocele zasielaných z Malajzie bez ohľadu na to, či sú deklarované ako výrobky s pôvodom v Malajzii alebo nie (Ú. v. EÚ L 52, 27.2.2016, s. 24).

            (8)  Nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. EÚ L 343, 22.12.2009, s. 51).

            (9)  Rozsudok z 3. júla 2019, vec C-644/17, Eurobolt, ECLI:EU:C:2019:555, bod 33.

            (10)  Tamže, bod 40.

            (11)  Tamže, bod 42.

            (12)  Tamže, bod 43.

            (13)  Tamže, bod 51.

            (14)  Rozsudok Súdneho dvora z 15. marca 2018, vec C-256/16, Deichmann, ECLI:EU:C:2018:187, bod 73; pozri aj rozsudok Súdneho dvora z 19. júna 2019, vec C-612/16, P&J Clark International, ECLI:EU:C:2019:508, bod 43.

            (15)  Tamže, bod 74; pozri aj rozsudok Súdneho dvora z 19. júna 2019, vec C-612/16, P&J Clark International, EU:C:2019:508, bod 43.

            (16)  Rozsudok z 3. októbra 2000, vec C-458/98 P, Industrie des Poudres Sphériques/Rada, ECLI:EU:C:2000:531, body 80 až 85.

            (17)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).

            (18)  V tejto súvislosti pozri nariadenie Európskeho parlamentu a Rady (EÚ) č. 37/2014 z 15. januára 2014, ktorým sa menia určité nariadenia, ktoré sa vzťahujú na spoločnú obchodnú politiku, pokiaľ ide o postupy prijímania určitých opatrení (Ú. v. EÚ L 18, 21.1.2014, s. 1).

            (19)  Rozsudok Súdneho dvora z 15. marca 2018, vec C-256/16, Deichmann, ECLI:EU:C:2018:187, body 44 – 55.

            (20)  Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie, (Ú. v. EÚ L 176, 30.6.2016, s. 21).

            (21)  Dokument označený ako Limited je dokument, ktorý sa považuje za dôverný v zmysle článku 19 nariadenia Európskeho parlamentu a Rady (EÚ) 2016/1036 (Ú. v. EÚ L 176, 30.6.2016, s. 21) a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

            (22)  Ú. v. EÚ L 176, 30.6.2016, s. 21.

            (23)  Na získanie prístupu k platforme TRON.tdi potrebujú zainteresované strany účet služby EU Login. Úplné pokyny týkajúce sa registrácie a používania platformy TRON.tdi sú k dispozícii na stránke https://webgate.ec.europa.eu/tron/resources/documents/gettingStarted.pdf.

            (24)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Vykonávacie nariadenie Komisie (EÚ) 2019/1375 z 26. augusta 2019, ktorým sa tristopiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia nemierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  27.8.2019

                  SK

                  Úradný vestník Európskej únie

                  L 223/7

         VYKONÁVACIE NARIADENIE KOMISIE (EÚ) 2019/1375
         z 26. augusta 2019,
         ktorým sa tristopiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia nemierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 20. augusta 2019 sankčný výbor Bezpečnostnej rady OSN rozhodol o zmene jedného záznamu v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť.

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. augusta 2019

                  Za Komisiu

                  v mene predsedu

                  riaditeľka Útvaru pre nástroje zahraničnej politiky

            (1)  Ú. v. EÚ L 139, 29.5.2002, s. 9.

            PRÍLOHA
            Príloha I k nariadeniu Rady (ES) č. 881/2002 sa mení takto:
            Pod nadpisom „Fyzické osoby“ sa identifikačné údaje pre tento záznam:
            „BAH AG MOUSSA (spoľahlivý alias: a) Ag Mossa b) Ammi Salim). Štátna príslušnosť: Mali. Dátum zaradenia do zoznamu v zmysle článku 7d ods. 2 písm. i): 14.8.2019.“ nahrádzajú takto:

               „BAH AG MOUSSA (spoľahlivý alias: a) Ag Mossa b) Ammi Salim). Dátum narodenia: a) 1.1.1958, b) 31.12.1952, c) 28.10.1956. Štátna príslušnosť: Mali. Dátum zaradenia do zoznamu v zmysle článku 7d ods. 2 písm. i): 14.8.2019.“


title: Vykonávacie nariadenie Komisie (EÚ) 2019/1751 z 21. októbra 2019, ktorým sa do registra chránených označení pôvodu a chránených zemepisných označení zapisuje názov Havarti (CHZO)

text:
                  23.10.2019

                  SK

                  Úradný vestník Európskej únie

                  L 269/1

         VYKONÁVACIE NARIADENIE KOMISIE (EÚ) 2019/1751
         z 21. októbra 2019,
         ktorým sa do registra chránených označení pôvodu a chránených zemepisných označení zapisuje názov „Havarti“ (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 15 ods. 1 a článok 52 ods. 3 písm. b),
         keďže:

                     (1)

                     Žiadosť Dánska o zápis názvu „Havarti“ ako chráneného zemepisného označenia do registra, zaslaná Komisii 5. októbra 2010, bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie (2).

                     (2)

                     Nemecko, Španielsko, US Dairy Export Council spolu s National Milk Producers Federation a International Dairy Foods Association, Úrad obchodného zástupcu Spojených štátov, Ministerstvo zahraničných vecí a obchodu Nového Zélandu, združenie Dairy Companies Association of New Zealand (DCANZ) a spoločnosť Dairy Australia Limited s podporou austrálskej vlády vzniesli námietky proti tomuto zápisu do registra v súlade s článkom 51 ods. 2 nariadenia (EÚ) č. 1151/2012. Tieto námietky boli uznané za prípustné.

                     (3)

                     Komisii boli doručené aj dve oznámenia o námietke od „Camara Nacional de Productores de Leche“ z Kostariky a od „Asociación de Desarollo Lácteo“ (ASODEL) z Guatemaly. V súlade s článkom 51 ods. 2 nariadenia (EÚ) č. 1151/2012 však neboli predložené žiadne odôvodnené námietky.

                     (4)

                     Komisia vyzvala zainteresované strany s prípustnými námietkami, aby sa zapojili do príslušných konzultácií. Na žiadosť Dánska Komisia v súlade s článkom 51 ods. 3 posledným pododsekom nariadenia (EÚ) č. 1151/2012 v listoch z 5. augusta 2014 a 22. septembra 2014 predĺžila lehotu pre každú z prebiehajúcich konzultácií o ďalšie tri mesiace.

                     (5)

                     Vzhľadom na to, že sa v stanovenej lehote nedospelo k dohode, Komisia by mala prijať vykonávací akt týkajúci sa zápisu do registra v súlade s postupom uvedeným v článku 52 ods. 3 písm. b) nariadenia (EÚ) č. 1151/2012.

                     (6)

                     Namietatelia tvrdili, že „Havarti“ nemá špecifickú akosť, povesť ani iné typické vlastnosti, ktoré sa pripisujú zemepisnému pôvodu. Domnievajú sa, že zápis názvu do registra by mohol spotrebiteľov uvádzať do omylu, pokiaľ ide o pravú identitu výrobku vzhľadom na dobrú povesť a všeobecnú známosť existujúcej ochrannej známky. Podľa ich názoru by zápis do registra ohrozil aj existenciu zhodného názvu, ochranných známok a výrobkov, ktoré boli v súlade s právnymi predpismi na trhu aspoň päť rokov. Okrem toho tvrdili, že názov, o ktorý ide, sa považuje za druhový názov z týchto dôvodov: „Havarti“ je od roku 1966 predmetom normy Codex Alimentarius, je uvedený v prílohe B k dohovoru zo Stresy z roku 1951 a má svoju vlastnú colnú položku. Výroba a spotreba „Havarti“ sa uskutočňujú v niekoľkých krajinách EÚ aj mimo nej, pričom niektoré z týchto krajín pre ne majú osobitnú právnu normu.

                     (7)

                     Komisia posúdila tvrdenia uvedené v odôvodnenej námietke s ohľadom na ustanovenia nariadenia (EÚ) č. 1151/2012 a výsledky príslušných konzultácií medzi žiadateľom a namietateľmi a dospela k záveru, že názov „Havarti“ by sa mal zapísať do registra.

                     (8)

                     Pokiaľ ide o to, že názov „Havarti“ údajne nie je v súlade s článkom 5 nariadenia (EÚ) č. 1151/2012, treba poznamenať, že o zápis názvu „Havarti“ do registra ako chránené zemepisné označenie sa žiada na základe jeho dobrej povesti, ktorá sa pripisuje jeho zemepisnému pôvodu v zmysle článku 5 ods. 2 písm. b) nariadenia (EÚ) č. 1151/2012.

                     (9)

                     Dánsko predložilo niekoľko špecializovaných publikácií a odkazov, ktoré preukazujú, že medzi touto krajinou a syrom „Havarti“ existuje spojenie založené na dobrej povesti. Tento syr získal niekoľko vyznamenaní, cien a ocenení na rôznych vnútroštátnych a medzinárodných fórach. Dobrá povesť tohto výrobku je postavená aj na špecifickom spôsobe jeho výroby a historickom „savoir faire“.

                     (10)

                     V námietkovom konaní dánske orgány takisto uviedli, že dobrú povesť syra „Havarti“ sa podarilo dosiahnuť prostredníctvom legislatívnych iniciatív a kvalitnej práce v priebehu viac ako 100 rokov.

                     (11)

                     Pokiaľ ide o územie EÚ, „Havarti“ sa vyrába zásadne v Dánsku. K dátumu podania žiadosti ho v obmedzenom množstve vyrábali aj Španielsko, Nemecko, Poľsko, Fínsko a Estónsko. Výroba syru „Havarti“ v týchto členských štátoch sama osebe nemôže spochybniť spojenie medzi syrom „Havarti“ a Dánskom. V porovnaní s celkovou výrobou v Dánsku sú tieto množstvá veľmi obmedzené. Výroba syra označeného „Havarti“ sa v Španielsku začala až v roku 2010 a podstatnejšou sa stala až po tom, ako Dánsko podalo Komisii žiadosť o zápis názvu „Havarti“ do registra ako chránené zemepisné označenie.

                     (12)

                     Dánsko poskytlo dôkaz, že veľká väčšina dánskych spotrebiteľov pozná pretrvávajúce spojenie medzi syrom „Havarti“ a Dánskom. Z výsledkov prieskumu vyplýva, že prevažná väčšina dánskych spotrebiteľov pozná „Havarti“ a spája si ho s Dánskom. Mimo územia Dánska sú vedomosti o syre „Havarti“ mimoriadne obmedzené.

                     (13)

                     Španielsko tiež predložilo štúdiu s výsledkami prieskumu o vedomosti spotrebiteľov o syre „Havarti“ a jeho pôvode, ktorý sa uskutočnil v Španielsku. Táto štúdia nie je rozhodujúca. Percentuálny podiel respondentov, ktorí nepoznajú samotný výrobok, a respondentov, ktorí nepoznajú jeho dánsky pôvod, je vysoký. Spotrebitelia označili ako krajinu pôvodu syru „Havarti“ niekoľko rozličných krajín. Takáto neznalosť výrobku a jeho dánskeho pôvodu sa nemôže považovať za pozitívne povedomie o akomkoľvek druhovom charaktere názvu.

                     (14)

                     Namietatelia tiež tvrdili, že názov by sa nemal zapísať do registra, pretože by mohol spotrebiteľov uvádzať do omylu, pokiaľ ide o pravú identitu výrobku vzhľadom na dobrú povesť a všeobecnú známosť existujúcej ochrannej známky. Dobrá povesť a všeobecná známosť akejkoľvek príslušnej ochrannej známky však neboli preukázané. Spôsob, akým by bol spotrebiteľ uvádzaný do omylu, tiež nebol vysvetlený.

                     (15)

                     Okrem toho namietatelia z tretích krajín usúdili, že zápis „Havarti“ do registra ako chránené zemepisné označenie by ohrozil existenciu zhodného názvu „Havarti“, ochrannej známky a výrobkov, ktoré sú v súlade s právnymi predpismi na trhu viac ako päť rokov, čo je jeden z dôvodov pre námietky uvedený v článku 10 ods. 1 písm. c) nariadenia (EÚ) č. 1151/2012.

                     (16)

                     Zdá sa, že namietatelia z tretích krajín, ktorí sú v tomto námietkovom konaní, neumiestnili na trh EÚ syr s názvom „Havarti“. Existencia výrobku s názvom „Havarti“, ktorý bol vyrobený v týchto tretích krajinách, preto nie je ovplyvnená zápisom syra „Havarti“ do registra ako chránené zemepisné označenie v EÚ.

                     (17)

                     Nariadenie (EÚ) č. 1151/2012 sa nevzťahuje na územia tretích krajín. Zápis „Havarti“ do registra ako chránené zemepisné označenie podľa nariadenia (EÚ) č. 1151/2012 preto nemôže ohroziť používanie názvu „Havarti“ na trhu tretích krajín.

                     (18)

                     Pokiaľ ide o ochranné známky, ktoré už boli na území EÚ v dobrej viere zapísané do registra, ktoré boli predmetom žiadosti o zápis do registra alebo ktoré boli zavedené na základe používania už pred dátumom žiadosti Dánska o zápis názvu „Havarti“ do registra, v súlade s článkom 14 ods. 2 nariadenia (EÚ) č. 1151/2012, tieto nie sú ovplyvnené zápisom CHZO do registra.

                     (19)

                     Španielsko a Nemecko tvrdili, že vyrábajú syr s názvom „Havarti“. Zápis syra „Havarti“ do registra ako chránené zemepisné označenie podľa nariadenia (EÚ) č. 1151/2012 by preto ohrozil existenciu názvu „Havarti“, ktorým sa označuje výrobok vyrobený v Španielsku a Nemecku a ktorý je zhodný s názvom, pre ktorý bola 5. októbra 2010 podaná žiadosť o zápis do registra.

                     (20)

                     Vzhľadom na informácie zahrnuté v nemeckých a španielskych námietkach, ktoré boli predložené Komisii, sa zdá, že výroba syra s názvom „Havarti“ sa začala v Španielsku v roku 2010 a v roku 2014 dosiahla 5 100 ton. Pre Nemecko sú dostupné iba údaje o výrobe z roku 2012 (2 571 ton), ale uvádza sa, že Nemecko vyrába syr s názvom „Havarti“ už viac ako 20 rokov. Vzhľadom na uvedené skutočnosti by sa v súlade s článkom 15 ods. 1 písm. a) nariadenia (EÚ) č. 1151/2012 prevádzkovateľom v Španielsku a Nemecku, ktorí začali obchodovať so syrovým výrobkom s názvom „Havarti“ pred dátumom podania dánskej žiadosti Komisii, malo udeliť prechodné obdobie, aby sa im umožnilo pokračovať v používaní názvu, ktorý je ohrozený zápisom do registra, zatiaľ čo prispôsobia svoju výrobu na trhu. Obdobie piatich rokov by sa pre nemeckých a španielskych výrobcov malo považovať za primerané.

                     (21)

                     Namietatelia nakoniec predložili niekoľko dôkazov, ktoré údajne preukazujú, že predmetný názov je druhovým názvom. Skutočnosť, že sa na „Havarti“ vzťahuje špecifická norma Codex Alimentarius, ani jeho začlenenie do prílohy B k dohovoru zo Stresy však neznamená, že sa uvádzaný názov stal druhovým názvom. Colné číselné znaky sa týkajú colných záležitostí, a preto nie sú relevantné pre práva duševného vlastníctva. Druhové postavenie v EÚ možno posúdiť iba v súvislosti s vnímaním spotrebiteľov na území EÚ.

                     (22)

                     Pokiaľ ide o údaje o výrobe a vnímanie „Havarti“ v rámci EÚ, ktoré boli posúdené s odkazom na tvrdenia týkajúce sa údajného nedostatočného spojenia medzi výrobkom a zemepisnou oblasťou, malo by sa dospieť k záveru, že „Havarti“ sa nestal druhovým v rámci EÚ.

                     (23)

                     Predložené údaje týkajúce sa výroby a obchodovania so syrom „Havarti“ mimo EÚ nie sú relevantné vzhľadom na zásadu teritoriality spojenú vo všeobecnosti s právami duševného vlastníctva, a najmä s nariadením (EÚ) č. 1151/2012, podľa ktorého sa má možný druhový charakter názvu posúdiť vo vzťahu k územiu Únie. Vnímanie tohto názvu mimo EÚ a prípadná existencia súvisiacich regulačných noriem výroby v tretích krajinách sa nepovažujú za relevantné pre súčasné rozhodnutie bez ohľadu na to, či dané normy stanovujú práva na použitie termínov označovania.

                     (24)

                     Návrh namietateľov na prípadný zápis názvu „Dánsky Havarti“ do registra sa nemôže prijať, keďže by nespĺňal podmienky stanovené v článku 7 ods. 1 písm. a) nariadenia (EÚ) č. 1151/2012.

                     (25)

                     Uplatňovanie tohto nariadenia by sa malo odložiť, aby sa umožnilo vyčerpanie zásob, ktoré sú už vyrobené alebo umiestnené na trhu.

                     (26)

                     Na základe uvedených skutočností by sa označenie „Havarti“ malo zapísať do registra chránených označení pôvodu a chránených zemepisných označení.

                     (27)

                     Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,

               PRIJALA TOTO NARIADENIE:

            Článok 1
            Názov „Havarti“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.3. Syry, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Prevádzkovatelia so sídlom v Nemecku a Španielsku, ktorí začali obchodovať so syrovým výrobkom s názvom „Havarti“ pred 5. októbrom 2010, môžu naďalej používať názov „Havarti“ počas prechodného obdobia piatich rokov odo dňa začatia uplatňovania tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 12. mája 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. októbra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 20, 23.1.2014, s. 9.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).